
RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI

în intervalul 25.08.2026, ora 08:00 – 26.08.2026, ora 08:00

I. SITUAŢIA HIDROMETEOROLOGICĂ

1. Situaţia şi prognoza hidrologică pe râurile interioare şi Dunăre din 26.08.2026, ora 07:00

Institutul Naţional de Hidrologie şi Gospodărire a Apelor (I.N.H.G.A.) a emis în data de 25.08.2026, la ora 11:30, Atenţionarea Hidrologică nr. 92 – COD GALBEN, valabilă în intervalul 25.08.2026 ora 16:00 – 26.08.2026 ora 24:00, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: Vişeu, Iza, Someş, Crişul Repede, Crişul Negru, Crişul Alb, Mureş, Bega, Timiş, Jiu, Olt, Bistriţa, Moldova, Suceava și Jijia, cu posibile depăşiri ale COTELOR DE ATENŢIE.

Această Atenţionare Hidrologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel: 

- ALBA, ARAD, ARGEŞ, BIHOR, BISTRIŢA-NĂSĂUD, BOTOŞANI, CARAŞ-SEVERIN, CLUJ, GORJ, HARGHITA, HUNEDOARA, IAŞI, MARAMUREŞ, MUREŞ, NEAMŢ, SIBIU, SUCEAVA, TIMIŞ și VÂLCEA (19 prefecturi) – COD GALBEN.
RÂURI

Debitele au fost relativ staționare.

Creșteri izolate de niveluri și debite s-au produs pe unele râuri mici din zonele montane din Banat, Crișana, Oltenia și nordul Moldovei, datorită precipitațiilor sub formă de aversă, căzute în interval.

Debitele se situează, în general, sub mediile multianuale lunare, la valori cuprinse între 30–90% din acestea, mai mici (sub 30%) pe râurile din bazinele hidrografice: Iza, Tur, Someș, Crasna, Barcău, Crișuri, Timiș, Bârzava, Moravița, Caraș, Nera, Cerna, Jiu, Trotuș, Bârlad, Moldova, Suceava, Prut, bazinul mijlociu și inferior al Mureșului, unii afluenți din bazinele Oltului, Argeșului și pe râurile din Dobrogea.

În interval au fost emise trei AVERTIZĂRI HIDROLOGICE pentru fenomene imediate și trei ATENȚIONĂRI HIDROLOGICE pentru fenomene imediate.

Este în vigoare ATENȚIONAREA HIDROLOGICĂ nr. 92 din 25.08.2026.

Nivelurile pe râuri la stațiile hidrometrice se situează sub COTELE DE ATENȚIE.

Debitele vor fi relativ staționare.

Sunt posibile scurgeri importante pe versanți, torenți, pâraie, viituri rapide pe unele râuri mici, cu posibile efecte de inundații locale și creșteri de niveluri și debite, cu posibilitatea depășirii COTELOR DE ATENȚIE, pe unele râuri din zonele de deal și munte, din  centrul și estul ţării, ca urmare a precipitațiilor sub formă de aversă, mai însemnate cantitativ, prognozate.

Se menține în vigoare ATENȚIONAREA HIDROLOGICĂ nr. 92 din 25.08.2026, până la ora 24:00.

DUNĂRE

Debitul la intrarea în țară (secțiunea Baziaș) în intervalul 25 – 26.08.2026 a fost în creștere, având valoarea de 1400 m3/s, sub media multianuală a lunii august (3900 m3/s).

În aval de Porțile de Fier debitele au fost relativ staționare.

Debitul la intrarea în țară (secțiunea Baziaș) va fi în creștere (1450 m3/s).

În aval de Porțile de Fier debitele vor fi în creștere pe sectorul Gruia – Bechet și relativ staționare pe sectorul Corabia – Tulcea.

2. Situaţia meteorologică în intervalul 25.08.2026, ora 09:00 –26.08.2026, ora 06:00

Administraţia Naţională de Meteorologie (A.N.M.) a emis în data de 25.08.2026, la ora 10:00, Atenționarea Meteorologică nr. 146, conform căreia:

- MESAJ 1, COD GALBEN: ,,Marți (25 august) în județele Timiș, Caraș-Severin, Mehedinți, Dolj, Olt, Teleorman, Giurgiu, Ilfov, Călărași și în municipiul București, vor fi temperaturi deosebit de ridicate, caniculă și disconfort termic ridicat, iar indicele temperatură-umezeală (ITU) va atinge pragul critic de 80 de unități. Temperaturile maxime se vor încadra între 34 și 37 de grade.”

- MESAJ 1, COD GALBEN: ,,În sudul Banatului, cea mai mare parte a Olteniei și Transilvaniei, apoi mai ales noaptea și în nordul Munteniei, Maramureș și în jumătatea de nord a Moldovei vor fi perioade cu instabilitate atmosferică ce se va manifesta prin averse torențiale însemnate cantitativ, descărcări electrice, intensificări ale vântului și izolat vijelii (rafale de 50...70 km/h) și grindină de mici și posibil medii dimensiuni (1...3 cm). În intervale scurte de timp (1...3 ore) și prin acumulare cantitățile de apă vor fi de 15...25 l/mp și pe arii restrânse de peste 30...50 l/mp.”

- MESAJ 2, COD GALBEN: ,,În jumătatea de nord a Moldovei și în cea mai mare parte a zonei montane vor fi perioade cu instabilitate atmosferică ce se va manifesta prin averse torențiale însemnate cantitativ, descărcări electrice, intensificări ale vântului și izolat vijelii (rafale de 50...70 km/h) și grindină de mici și posibil medii dimensiuni (1...3 cm). În intervale scurte de timp (1...3 ore) și prin acumulare cantitățile de apă vor fi de 15...20 l/mp și pe arii restrânse de peste 30...40 l/mp. Notă: manifestări de instabilitate atmosferică vor fi pe arii restrânse și în restul teritoriului.”

Această Atenționare Meteorologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

- ALBA, ARAD, ARGEŞ, BISTRIŢA-NĂSĂUD, BOTOŞANI, BRAŞOV, CARAŞ-SEVERIN, CĂLARAŞI, CLUJ, COVASNA, DÂMBOVIŢA, DOLJ, GIURGIU, GORJ, HARGHITA, HUNEDOARA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SIBIU, SUCEAVA, TELEORMAN, TIMIŞ, VÂLCEA şi Municipiul BUCUREŞTI (30 prefecturi) – COD GALBEN (MESAJ 1);

- ALBA, ARAD, ARGEŞ, BIHOR, BISTRIŢA-NĂSĂUD, BOTOŞANI, BRAŞOV, BUZĂU, CLUJ, COVASNA, DÂMBOVIŢA, GORJ, HARGHITA, HUNEDOARA, IAŞI, MUREŞ, NEAMŢ, PRAHOVA, SIBIU, SUCEAVA şi VÂLCEA (21 prefecturi) – COD GALBEN (MESAJ 2).

ÎN ŢARĂ

Valorile termice au crescut față de intervalul anterior în aproape toată țara, astfel că s-au situat peste normele perioadei, cu abateri mai mari (5...6 grade) local în vest și centru. A fost caniculă, disconfort termic ridicat, iar indicele temperatură-umezeală ITU în jurul a 80 de unități local în Banat, precum și în zona de câmpie a Olteniei și Munteniei, iar în rest vremea a fost călduroasă. Gradul de instabilitate atmosferică a fost în accentuare din orele amiezii și s-a manifestat prin averse torențiale și descărcări electrice în Crișana, Transilvania, cea mai mare parte a Banatului și nordul Olteniei, iar seara și noaptea și în restul Olteniei și local în Muntenia și Moldova. Au fost cantități de apă de peste 40 l/mp în vestul Carpaților Meridionali și în Carpații Occidentali, peste 30 l/mp în nordul Olteniei, peste 20 l/mp în Transilvania și în estul Moldovei, peste 15 l/mp în vestul și nord-vestul Munteniei precum și în sud-estul Crișanei și până în 10 l/mp în rest. Au fost consemnate căderi de grindină pe raza județului Gorj. Vântul a suflat slab și moderat, cu intensificări în sudul Dobrogei (50...55 km/h), dar și în timpul ploilor cu rafale între 45 și 75 km/h (cea mai mare valoare în județul Mureș la Târnăveni) și a luat aspect de vijelie pe raza localităților Baraolt, Târgu Mureș, Dej, Târgu Jiu și Iași. Temperaturile maxime s-au încadrat între 26 de grade la Mangalia și 36 de grade la Turnu Măgurele, Moldova Nouă, Lugoj, Jimbolia, Zimnicea, Bechet, Alexandria, Băilești, Calafat și Giurgiu, iar la ora 6 se înregistrau valori termice cuprinse între 15 grade la Câmpeni, Darabani, Joseni, Ocna Șugatag, Târgu Lăpuș și Toplița și 25 de grade la Constanța-dig, Gura Portiței, Mangalia și Sulina. Spre dimineață pe alocuri s-a format ceață.

Observație: de ieri dimineață, de la ora 6, au fost în vigoare 13 mesaje pentru fenomene meteorologice periculoase imediate, după cum urmează:

- 7 avertizări cod portocaliu ce au vizat instabilitatea atmosferică, 5 emise de către SRPV Craiova și 2 emise de către SRPV Timișoara;

- 6 atenționări cod galben ce au vizat instabilitatea atmosferică, 2 emise de către SRPV Timișoara, 2 emise de către SRPV Craiova, 1 emisă de către SRPV Cluj și 1 emisă de către SRPV Sibiu.

LA BUCUREŞTI

Vremea a fost caniculară, disconfortul termic ridicat, iar indicele temperatură-umezeală (ITU) a atins și a depășit pragul critic de 80 de unități. Cerul a fost mai mult senin ziua, dar s-a înnorat noaptea, iar spre sfârșitul intervalului au fost averse slabe și descărcări electrice. Vântul a suflat slab și moderat. Temperatura maximă a fost de 35 de grade la toate stațiile, iar la ora 6 se înregistrau 18 grade.

3. Prognoza meteorologică în intervalul 26.08.2026, ora 09:00 –27.08.2026, ora 09:00

ÎN ŢARĂ

Vremea va fi în general instabilă și se va răci în Maramureș, Transilvania, Moldova și parțial în Crișana. Vor fi perioade cu înnorări accentuate, local averse torențiale, descărcări electrice, intensificări ale vântului și izolat vijelii (rafale de 50...70 km/h) și căderi de grindină de mici dimensiuni (1...2 cm). În intervale scurte de timp (1...3 ore) și prin acumulare cantitățile de apă vor fi de 15...20 l/mp și pe arii restrânse de peste 30...40 l/mp, cu o probabilitate mai mare în zonele montane. În restul teritoriului scăderea termică va fi mai ușoară, astfel că vremea va fi călduroasă, cu disconfort termic ridicat (indice temperatură-umezeală aproape de 80 de unități) în Banat, sudul și vestul Olteniei și în sudul Munteniei; cerul va fi variabil, iar manifestări specifice instabilității atmosferice (averse, descărcări electrice, grindină de mici dimensiuni, intensificări ale vântului de 40...55 km/h și cantități de apă de 15...30 l/mp) vor fi pe arii restrânse. Temperaturile maxime vor fi cuprinse între 19...21 de grade în nordul Moldovei și 33 de grade în sudul Olteniei, iar cele minime se vor situa între 12 și 21 de grade, cu cele mai mari valori pe litoral. Pe alocuri noaptea se va forma ceață.

LA BUCUREŞTI
Valorile termice vor scădea față de intervalul anterior, astfel că temperatura maximă va fi de 29...30 de grade. Cerul va avea înnorări temporare și trecător vor fi condiții să plouă slab. Vântul va sufla slab și moderat. Temperatura minimă va fi de 17...18 grade.

II. CALITATEA APELOR

1.
Pe fluviul Dunărea

Nu au fost semnalate evenimente deosebite. 
2.
Pe râurile interioare

Administrația Națională „Apele Române” informează că, în data de 25.08.2026, la ora 11:00, a fost semnalată o poluare accidentală a râului Aiudul de Sus, afluent de dreapta al râului Mureș, manifestată prin apariția unei colorații gri-lăptoase a apei, în municipiul Aiud, în zona străzii Iuliu Maniu, județul Alba. Personalul de specialitate din cadrul S.G.A. Alba s-a deplasat la fața locului pentru investigații.

Se va reveni cu informații suplimentare.

Administrația Națională „Apele Române” revine cu informații despre poluarea accidentală cu ape uzate de culoare roșiatică a râului Tazlău, semnalată în data de 24.08.2026, la ora 09:00, în comuna Helegiu, județul Bacău. În urma verificărilor efectuate la fața locului de către echipele ABA Siret și SGA Bacău, s-a constatat, în apropierea Primăriei comunei Helegiu, în zona gurii de evacuare a stației de epurare a comunei Helegiu, existența unui fenomen de băltire pe o lungime de aproximativ 10–15 m. Apa stagnantă prezenta un miros specific de detergenți și o culoare roșiatică. În timpul verificărilor, prin conducta de evacuare a stației de epurare a comunei Helegiu, situată la aproximativ 20 m de râul Tazlău, nu se evacuau ape uzate.

Rezultatele analizelor de laborator pentru probele de apă prelevate sunt prezentate în tabelul de mai jos:

Deoarece impactul asupra cursului de apă a fost localizat, dar semnificativ, iar clasa de calitate a râului Tazlău a suferit o degradare temporară, se confirmă existența fenomenului de poluare.

Nu s-a înregistrat mortalitate piscicolă pe cursul de apă Tazlău. Nu au fost afectate folosințele de apă din aval.

3.
Pe Marea Neagră

Administrația Bazinală de Apă Dobrogea–Litoral informează că, în data de 25.08.2026, a fost semnalată prezența unui pui de delfin eșuat pe plaja din localitatea Mamaia-Sat, județul Constanța, în zona restaurantului Signature, între plaja Infinity Beach și Tethys Beach.

III. CALITATEA MEDIULUI

1. În domeniul aerului

Agenţia Naţională pentru Mediu și Arii Protejate informează că, din rezultatele analizelor efectuate pentru data de 24.08.2026 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).
Nu a fost înregistrată depășirea valorii limită zilnice pentru indicatorul particule în suspensie PM10. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

Garda Naţională de Mediu - Comisariatul Judeţean Dâmbovița informează că, în data de 24.08.2026, în jurul orei 15:30, s-a produs un incendiu pe raza localității Bălteni, comuna Conțești, județul Dâmbovița. A ars o cantitate de aproximativ 10 tone de deșeuri (deșeuri asimilabile menajerelor, anvelope uzate, mase plastice, componente VSU și vegetație uscată) pe o suprafață de aproximativ 2000 mp. Incendiul s-a manifestat violent cu degajări mari de fum în atmosferă. ISU Dâmbovița a intervenit pentru stingerea incendiului.
2. În domeniul solului şi vegetaţiei

Garda Forestieră Timișoara informează despre producerea, în data de 21.08.2026, la ora 18:30, a unui incendiu de litieră pe raza Ocolului Silvic Sasca Montană, în zona localităţii Ciclova Română, judeţul Caraș-Severin. A fost afectată o suprafață de 17,51 ha în fond forestier proprietate publică a statului. Incendiul a fost stins în data de 22.08.2026, la ora 08:30, de către personalul silvic, pompieri și cetățeni. Cauzele incendiului: utilizarea focului deschis, curățarea vegetației.

Garda Forestieră Râmnicu Vâlcea informează despre producerea, în data de 22.08.2026, la ora 18:42, a unui incendiu de litieră pe raza Ocolului Silvic Drobeta-Turnu Severin, în zona localităţii Ilovița, judeţul Mehedinți. A fost afectată o suprafață de 5,0 ha în fond forestier proprietate publică a statului. Incendiul a fost stins în data de 23.08.2026, la ora 14:00, de către personalul silvic, pompieri și cetățeni. Nu se cunosc cauzele producerii incendiului.

3. În domeniul supravegherii radioactivităţii mediului

Nu au fost semnalate evenimente deosebite.

4. În municipiul Bucureşti

Nu au fost semnalate evenimente deosebite.

